Габриела Мистрал
Мексиканско дете

Превод от испански: Александър Муратов, Атанас Далчев, 1963

chitanka.info

Аз съм там, където мен ме няма,

в посребрения Анауак —

в светлината му неповторима

реша със ръце едно дете.

То въз коленете ми напомня

паднала от нечий лък стрела,

и така като стрела го остря,

люлкайки го с песен в своя скут.

В светлината стара и детинска

вещ намерена напомня то,

местя го и нежно го обръщам

спроти припева на песента.

Гледат ме очите тъмносини

с вечен и неутолим живот

и по навик, наследен отвеки,

реша го със моите ръце.

Бистри борови смоли по него

от тила до пръстите текат

и е много тежко, много леко

да си някаква стрела без лък.

Аз го храня с песента си плавна,

то ме храни със балсам свещен,

който е на Маите балсама

и от който съм лишена аз.

С неговите кичури играя,

сплитам ги и ги разплитам пак,

и на Маите рода разпръснат

виждам в лъсналите му коси.

Вече от дванадесет години

съм оставила това дете,

но събудена или заспала,

реша го със моите ръце.

И това е майчинство, което

не измаря никак мойта гръд,

непознат възторг, спасен за мене

от голямата жестока смърт.

Издание:

Габриела Мистрал

Вода и хляб

ИК „Народна култура“ С., 1963.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.